Mkhize glo valslik by fluitjieblaser se moord betrekDr. Zweli Mkhize, voormalige minister van gesondheid. (Foto: Jairus Mmutle/GCIS) Oudmin. Zweli Mkhize sê hy het met “skok en hartseer” verneem dat sy naam verbind word met die moordsaak teen ses mans wat beskuldig word van die moord op Babita Deokaran, waarnemende finansiële hoof van die Gautengse departement van gesondheid. Mkhize het dit Woensdag baie duidelik gestel dat hy “absoluut niks” te doen het met die moord op Deokaran óf die beweerde verkrygingsonreëlmatighede wat moontlik tot die moord aanleiding gegee het nie. Die voormalige minister van gesondheid is uiters ontsteld nadat een van die ses moordbeskuldigdes aanvanklik beweer het dat Mkhize en sy broer opdrag gegee het dat Deokaran vermoor word. Die beskuldigde, Phakamani Hadebe, het intussen hierdie bewering in die Johannesburgse landdroshof teruggetrek. Hadebe beweer nou marteling en brutaliteit aan die hand van ondersoekers het gelei tot sy valse verklaring, berig Daily Maverick. Deokaran is in Augustus buite haar huis in die suide van Johannesburg doodgeskiet. Sy was ten tyde van haar moord ŉ sleutelgetuie in die spesiale ondersoekeenheid (SOE) se ondersoek na bedrog met onder meer persoonlike beskermingstoerusting in die departement. Babita Deokaran is verlede week vermoor. Die staat voer aan Deokaran is vermoor om haar stil te maak. Mkhize wys daarop dat hierdie beweerde verkrygingsonreëlmatighede op provinsiale vlak plaasgevind het, ver weg van die nasionale regeringsfeer waar hy as nasionale minister van gesondheid gedien het. Mkhize sê voorts hy het sy prokureurs opdrag gegee om ’n skrywe aan die onafhanklike polisie-ondersoekdirektoraat (Opod) te rig waarin ’n ondersoek geëis word na die valse bewering sowel as die terugtrek daarvan. Die voormalige minister, wat reeds sy amp kwyt is weens die Digital Vibes-skandaal waarin hy gedompel is, meen die jongste bewerings is bloot geopper om hom in die politieke verleentheid te stel. Hadebe beweer ondersoekers het hom kort ná sy inhegtenisneming ure lank gemartel. Hy voer ook aan die polisie het ŉ plastieksak om sy kop gebind en hom byna versmoor waarna hy eindelik valslik gesê het dat Mkhize opdrag vir die moord gegee het. Hy het egter intussen erken dat hy nog nooit die voormalige minister van gesondheid of sy broer ontmoet het nie. “Ek is onskuldig op die aanklagte teen my. Ek dra geen kennis van en was nie betrokke by die moord op Babita Deokaran nie, en ook nie by enige sameswering tot so ŉ moord nie.” Hadebe en sy medebeskuldigdes, Zitha Hadebe, Nhlangano Ndlovu, Sanele Mbhele, Simphiwe Mazibuko en Phakanyiswa Dladla, is drie dae ná die moord op Deokaran in Rosettenville aangekeer en staan almal tereg op moord, poging tot moord, sameswering om moord te pleeg asook die besit van ŉ ongelisensieerde vuurwapen en ammunisie. Die saak teen ŉ sewende verdagte is vroeër weens ŉ gebrek aan bewyse laat vaar.